Ойыншықтар – сәбидің дүниетанымын қалыптастыру үшін бірден-бір көмек құрал. Өкінішке орай, ата-аналар түрлі-түсті әдемі ойыншықтардың қаншалықты қауіпсіз екенін, оның балаға қандай пайда мен зиян тигізетінін біле бермейді. 
Биылдың өзінде облыс аумағында өнімнің қауіп-сіздігіне санитариялық-эпидемиологиялық сараптама жүргізуге 79 балаларға арналған өнім сынамасы, соның ішінде 59 ойыншық сатып алынған. Сараптамаланған балаларға арналған өнімдер сынамасының 60-ы немесе 77%-ы техникалық регламенттер талаптарына сай емес болып шықты. Барлық 60 өнімнің сынамасы немесе 100%-ы таңбалану талаптарына, ал тоғызының (15%-ы) баланың денсаулығы үшін қауіпті физикалық-химиялық көрсеткіштері бойынша ережеге сай емес екені анықталды.
Ағымдағы жылдың бірінші жартыжылдығында тұтынушылардың құқықтарын қорғау бас-қармаларының мамандарымен сатып алу нәтижесінде анықталған Кеден одағы техникалық регламенттері талаптарының бұзылуына, берілген нұсқамаларының орындалмауына байланысты төрт іс сотқа жолданды. Атырау қаласы бойынша – екі, Мақат ауданы мен Құлсары қаласындағы бір фактіге байланысты және екі жеке кәсіпкерге 212 100 теңге мөлшерінде айыппұл салынып, сатуға тыйым салу шаралары алынды. Еліміздің аумағында айналымға түскен ойыншықтар Кеден одағының 008/2011 «Ойыншықтардың қауіпсіздігі туралы» техникалық регламенттерінің талаптарына сәйкес және ілеспе сәйкестік сертификаты болуы тиіс. Ойыншықтар айналымға түсер алдында Кеден одағына мүше мемлекеттердің бірыңғай белгісімен таңбалануы керек.
Ойыншық саудасымен айналысатын тұлғалар, тұтынушыға қазақ және орыс тіліндегі ойыншықты пайдалану нұсқаулығын және өнімнің сапасы мен қауіпсіздігін куәландыратын құжаттарын әр тұтынушының сұрауы бойынша табыстауға міндетті. «Бар жақсылық – балаларға!» дейтін халқымыз баланың қолынан қаққан емес, ал, біз «ойыншық сатып алғанда жоғарыда айтылған кеңестерді ескеріп, балаңызға әдемі, сапалы және ең бастысы қауіпсіз ойыншық таңдаңыз» деген кеңес береміз.
Кеден одағының 008/2011 «Ойыншықтардың қауіпсіздігі туралы» техникалық регламенттеріне сәйкес, ойыншықты таңдар алдында мынадай талаптарға аса көңіл аудару қажет:
– ойыншықтың сыртқы пішіні, оның сырты жабысқақ болмауы керек және қолмен ұстағанда қолға бояуы жұқпауы тиіс, себебі, бала, әсіресе, кішкентай сәби, әр ойыншықты аузына салады, ал, сілекеймен бірге зиянды бояу ішкі құрылыстарына түсіп, баланың денсаулығына зиян келтіреді;

– кейбір ойыншықтардың  шеттері, бұрыштары өткір, үшкір болады, бұл баланы зақымдауы мүмкін. Ойыншықтан спецификалық жағымсыз иіс шықпауы, дыбыс шығаратын ойыншықтардың ызғырық дыбыс шығармауы тиіс:
– ойыншықтың таңбалануына, онда ойыншықтың, өндірушінің атауы және (немесе) тауар белгісі, қолдану шарттары, өндірілген мерзімі, шыққан елі, балалардың жасына орай шектеулер жазуы болу керек.
[bookmark: _GoBack]Бүгінде нарықта ойыншықтың түр-түрі бар, бірақ олардың балалар үшін  қаншалықты қауіпсіз екенін біле бермейміз. Қазақстан Республикасы Тұтынушылардың құқықтарын қорғау комитеті ата-аналарға ойыншық таңдау кезінде мән берілуі тиіс дүниелерді айтып берді.
Біріншіден, ойыншықтың бала жасына сәйкестігіне назар аудару қажет. Белгіленген жас мөлшерін қаптамадан оқи аласыз.
Ойыншық жасалған материалды, сыртын және бетік бояуының төзімділігін (бояудың қолыңызға жұғып қалуын) мұқият тексергеніңіз абзал. Сыртының құрылымы ұнамды болуы тиіс. Ойыншықта ұсақ бөлшектері, өткір қырлары,  бала жұтып қоюы мүмкін сынған бөліктері болмауы керек. Оған қоса заттаңбада таңбаламасы бар-жоғына, мүмкіндік болса, иісіне мән бергеніңіз жөн.
Сатып алғанда клиент сәйкестік сертификатын немесе елеспе құжаттарын талап етуі керек.
Сонымен қатар сатып алу барысында қаптамасына назар аударыңыз. Қорабында келесі аталғандар көрсетілуі тиіс: табар атауы, техникалық регламентке сәйкестігі, ойыншық жасалған мемлекет, тұтынылу ерекшеліктері жөнінде мәлімет, шығарылған мерзімі мен сақтау шарттары, штрих-коды мен бағасы.
Ағымдағы уақыт ішінде ойыншықтарды іріктеу және қауіпсіздік мониторингі бойынша сәйкестенбеген ойыншықтардың басым бөлігі Қытай (65%), Ресей (14%), Беларусия (5%), басқа мемлекеттерде (4%) жасап шығарылатыны анықталды. Бұл қатарда жасалған жері белгісіз өнімдер де (12%) бар екенін ведомствода атап өтті.
Бұдан бұрын ҚР тұтынушылардың құқықтарын қорғау комитеті биылғы жылдың 9 айындағы балалар ойыншықтарына жүргізілген мониторинг қорытындыларын жариялады. Тексеру нәтижесіне сәйкес, бүгінде нарықтағы ойыншықтардың 40%-ы сапасыз. Жалпы саны 1277 сынама іріктелсе, олардың 510-ы сапасыз болып шықты.
Ойыншықтар таралымы бойынша сауда нүктелерін тексеру өнімдердің көбінде сапа және қауіпсіздік сертификаттары жоқтығын көрсетті. Сонымен қатар тауар таңбалануы бойынша талаптардың бұзылуы анықталды. Ойыншықтардың санитарлық-химиялық, токсикологиялық көрсеткіштері қауіпсіздік талаптарына жауап бермейді. Барлық ойыншықтар айналымнан алынып, сапасыз ойыншықтарды сататын тұлғаларға қатысты әкімшілік ықпал ету шаралары қолданылады.
Ойыншықтар Батыс Қазақстан облысы, Солтүстік Қазақстан облысы, Қызылорда облысы, Ақтау қаласы және Қазақстанның басқа да ірі қалаларынан тәркіленді. Қызылорда қаласында «Шахмат» және «Шашки/Шахматы/Нарды» үстел ойындарында формальдегид мөлшері көп екені анықталды. Жамбыл облысында «KaiZhi Tidland eden» құмсалғышында да формальдегид бары белгілі болды. Комитетте сапасыз ойыншықтардың көбі базарлардан алынғанын атап өтті.
